郭圃送蕪菁感成長句
作者：張耒
朝代：宋

paragraphs: 蕪菁至南皆變菘，菘美在上根不食。
瑶簪玉筍不可見，使我每食思故國。
西鄰老翁知我意，盈筐走送如雪白。
蒸烹氣味元不改，今晨一日如還北。
孔明用蜀最艱窘，百計掇拾無遺策。
當時此物助軍行，渭上褒中有遺植。
英雄臨事究瑣屑，終服奇才屈强敵。
想見躬耕自灌畦，當時有意誰能測。